**CALENDARI PREINSCRIPCIÓ CURS 2023-24**

*Vine a l’escola i t’ajudarem a fer-la a secretaria*

*CODI DE CENTRE SAGRADA FAMÍLIA :* ***08028485***

# **DOCUMENTACIÓ IDENTIFICATIVA BÀSICA**

Cal **escanejar o fotografiar tots els documents demanats per ambdues cares** i tenir-los disponibles en el dispositiu que utilitzareu per emplenar el formulari de preinscripció, ja sigui un ordinador, una tauleta o un telèfon intel·ligent, per tal de poder-los adjuntar.

Els documents necessaris per acreditar la identitat de les famílies en la sol·licitud de preinscripció són:

* **Certificació electrònica de la inscripció de naixement o llibre de família o altres documents relatius a la filiació.**
* Quan l'alumne estigui en situació d'acolliment, **el document que cal aportar és la resolució d'acolliment del Departament de Drets Socials.**
* **El DNI o NIE del pare, la mare o el tutor o la tutora de l'alumne/a si s'utilitza la sol·licitud en suport informàtic.**Si és estranger s'haurà d'adjuntar el **passaport** o, si és estranger d'un país membre de la Unió Europea, el **document d'identitat del país d'origen**.

*De manera excepcional, es poden acreditar les dades d'identificació o de filiació de l'alumnat estranger amb el document d'identitat, el llibre de família del país d'origen o la documentació alternativa que la persona pugui aportar. El director o la directora del centre educatiu corresponent valorarà i examinarà la documentació presentada.*

## Documentació acreditativa dels criteris prioritaris

* **Per justificar la proximitat del domicili habitual a l'escola.**En enviar la sol·licitud es programa la **consulta automatitzada del padró**. Aquesta consulta serveixper confirmar l'adreça del domicili familiar. **Si no es poden obtenir les dades del padró cal acreditar la residència adjuntant un certificat o volant de convivència de l'alumne, on ha de constar l'adreça del domicili** i acreditar que l'alumne viu com a mínim amb el pare o la mare que presenta la sol·licitud.
* **Per acreditar la proximitat del lloc de treball del pare, la mare o el tutor legal a l'escola.** En el cas de les persones assalariades, és suficient si s'aporta el **contracte laboral o un certificat emès per l'empresa**. En el cas de ser treballadora o treballador autònom, s'haurà de presentar **el model de l'Agència tributària 036 o 037**, on es deixa constància del domicili en què es porta a terme l'activitat.
* **Per justificar la renda garantida de ciutadania.** Aportació de documents com la certificació o la **resolució emesa pel Departament de Drets Socials**.

**Documentació dels criteris complementaris:**

* **Per acreditar que l'alumne forma part d'una família nombrosa**, aquesta informació es validarà mitjançant consultes interadministratives quan es faci la sol·licitud de preinscripció. Només quan no sigui possible validar-ho o es tracti de títols emesos per altres comunitats autònomes, caldrà **presentar el títol de família nombrosa**.
* **Per acreditar que l'alumne forma part d'una família monoparental**, aquesta informació es validarà mitjançant consultes interadministratives quan es faci la sol·licitud de preinscripció. Només quan no sigui possible validar-ho o quan es tracti de títols emesos per altres comunitats autònomes, caldrà **adjuntar el títol de família monoparental**.
* **El fet d'haver nascut en un part múltiple** s'acredita amb el llibre de família o la certificació electrònica de la inscripció de naixement.
* **La situació d'acolliment familiar** s'acredita amb **la resolució d'acolliment** del Departament de Drets Socials.
* **Per acreditar que un membre de la unitat familiar té una discapacitat**. Aquest supòsit inclou la discapacitat igual o superior al 33 % de l'alumne, del pare o la mare o d'algun germà o germana, i es valida mitjançant consultes interadministratives. Si no es pot validar o si es tracta d'una discapacitat reconeguda per altres comunitats autònomes, **cal presentar el certificat o la targeta acreditativa de discapacitat que emet el Departament de Drets Socials** o els organismes competents en altres comunitats autònomes. També es pot adjuntar el document que acrediti ser beneficiari o beneficiària d'una pensió d'incapacitat permanent de grau total o de gran invalidesa, o bé, quan sigui oportú, el corresponent certificat de les classes passives que tenen reconeguda una pensió de jubilació o retir per incapacitat permanent per al servei o inutilitat.
* La **condició de víctima de violència de gènere o de terrorisme** s'acredita amb **la sentència judicial de qualsevol ordre jurisdiccional,** l'ordre de protecció vigent, o l'informe dels serveis socials o el certificat que acredita la condició de víctima de terrorisme que emet la Subdirección General de Apoyo a Víctimas del Terrorismo del Ministeri de l'Interior.

**PUNTUACIÓ DELS CRITERIS DE BAREMACIÓ**

**1. Aplicació dels criteris prioritaris**

Els criteris de prioritaris són els següents:

* Si el fill o filla que opta a la plaça **té germans o germanes** que ja estan estudiant al centre sol·licitat, s'obtenen **50 punts.**

*Aquest és el criteri que suma més puntuació. Si l'infant està en situació d'acolliment familiar i els fills o les filles de la família acollidora estan escolaritzats en el centre, també obté aquesta puntuació.*

* **Proximitat geogràfica del domicili habitual o del lloc de treball** del pare o la mare a l'escola.
  + - Quan el domicili habitual de la família es troba **dins la zona educativa** del centre escolar que es demana en primer lloc, se sumen **30 punts**. Santa Perpètua és zona única.
    - Quan la ubicació del **lloc de feina del pare, la mare, el tutor o la tutora està dins la zona educativa** del centre triat en primer lloc, se sumen **20 punts**. Santa Perpètua és zona única.
    - Quan el **domicili familiar es troba dins del mateix municipi**, però no dins de la zona educativa del centre que s'ha triat en primer lloc, se sumen **10 punts.**

*Cal tenir en compte que, dins del criteri de proximitat geogràfica, les puntuacions no se sumen entre si. Això vol dir que si el lloc de feina del pare o la mare està dins la zona educativa i el domicili habitual dins el mateix municipi, però no dins la zona educativa del centre, les dues puntuacions no es podran sumar.*

* Si la família **percep la renda garantida de ciutadania**, se sumen **15 punts.**

Quan un membre de la unitat familiar rep l'ajut de la renda garantida de ciutadania.

**2. Aplicació dels criteris complementaris**

Els criteri complementaris serveixen per desempatar i són:

* Criteri del **pare, mare o el tutor o tutora legal treballant al centre educatiu**. Quan el pare, la mare o el tutor o tutora legal treballen al centre en el moment en què es presenta la sol·licitud de preinscripció, se sumen **10 punts.**
* **Família nombrosa**. Quan l'infant forma part d'una família nombrosa, se sumen **10 punts.**
* **Família monoparental**. Quan l'infant forma part d'una família monoparental, se sumen **10 punts.**
* **Ser bessó o trigemin**. Quan l'alumne o alumna hagi nascut en un part múltiple, se sumen **10 punts.**
* Quan l'alumne o alumna es troba en **situació d'acolliment familiar**, se sumen **10 punts**
* Si **algun membre de la família té una discapacitat**, se sumen **15 punts**. Quan el mateix infant, el pare o la mare, o bé algun germà o germana té una discapacitat igual o superior al 33 %.
* Se sumen **10 punts** si s'acredita la condició de víctima de violència de gènere o de terrorisme.

**Recorda que la documentació acreditativa tant dels criteris prioritaris com dels complementaris s'ha d'adjuntar a la sol·licitud de preinscripció dins el període establert.**